**אילן וירצברג וארז ריינמן**

***"בתוך סחרחורת"***

**סינגל ראשון מתוך אלבום חדש לאילן וירצברג בשיתוף עם המוזיקאי ארז ריינמן**

אילן וירצברג, הינו אחד המוזיקאים הפעילים, החשובים, הייחודיים והותיקים בנוף המקומי. כמעריץ של הביטלס ושנות ה-60, ובעיקר של גיטריסטים גדולים כאריק קלפטון וג'ימי הנדריקס, יצר אילן וירצברג, בשלושת העשורים בהם הוא פועל כמוסיקאי, עשרות לחנים ועיבודים חמים ומלאי נשמה, עשירים בגיטרות קורעות לב, הן לעצמו והן לאמנים אחרים מהשורה הראשונה ( שמוליק קראוס, אריק איינשטיין, ג'וזי כץ, מירי אלוני, נורית גלרון, גלי עטרי, חווה אלברשטיין, גידי גוב, עפרה חזה, להקת הקליק, ועוד רבים), בכל תחומי המוסיקה הישראלית, ובמגוון גדול של סגנונות.

אלבומו מ-1982 "בציר טוב" (יחד עם שמעון גלבץ), ובו שירי יונה וולך שהלחינו וירצברג וגלבץ, נחשב עד היום לקלאסיקה של הרוק הישראלי וכפורץ דרך בתחום הלחנת שירי משוררים, והוא נמכר במעל 20 אלף עותקים כאשר הודפס מחדש בראשית שנות ה-2000.

**"בתוך סחרחורת", המובא בפניכם כעת, הינו הסינגל הראשון מתוך האלבום החדש של וירצברג בשיתוף עם המוזיקאי ארז ריינמן**. אלבומו החדש של אילן וירצברג, "להשמיע קול חזק", שעתיד לצאת בחודשים הקרובים, הינו המשך ישיר לסדרת אלבומיו האישיים, בהם הוא אחראי על רוב, אם לא על כל המילים, כאמצעי להשמעת קולו הפנימי. זאת בניגוד לעבודתו הענפה לאורך השנים בהלחנה, עיבוד והפקה מוזיקלית לזמרים שונים והלחנת מוסיקה לסרטים.

לצורך העבודה על האלבום, צרף וירצברג לפרויקט את **ארז ריינמן,** מוסיקאי עם קול חזק ועוצמתי.

השניים נפגשו לפני כעשור, כשריינמן בא אל וירצברג להקליט את שיריו. השניים מצאו חיבור מוזיקלי חזק. שניים משיריו של ריינמן אף מופיעים באלבום החדש.

האלבום החדש מפוקח, אך גם רעב. פסקול מגוון של מחשבות, חוויות ורגשות על רקע דיסטורשנים מוגברים לצד חום ואינטימיות. כמו קודמיו, זהו אלבום גיטרות במהותו, אך בשינוי אחד: לראשונה מנגן וירצברג בגיטרה גיבסון אס. ג׳י. חדשה, דבר שהוציא ממנו לדבריו "צבעים אחרים ואנרגיות חדשות".

האלבום מומן בעזרת פרויקט הדסטארט מצליח שגייס למעלה מ-30 אלף ש"ח !

**לפרטים נוספים : יובל הרינג, 0549-196-227,** **cuttingedge1984@gmail.com**